UZYE mwemwe Ina Klistu? Nga avino cili ale mwaya pa yantu aacila pali 2 bilyoni pano nsi aakati alondezi yakwe Klistu. Ndakai kwaya maceici aingi cuze aakati a Ina Klistu, nomba yatalemenkana pano yakasambilizya ivipusane-pusane nupya yasicita ivili vimwi. Fwandi vino mwemo mwazumilamo vingapusana na vino yauze aakati a Ina Klistu yazumila. Uzye upusano uu ufwile ukumusakamika? Ee, pano ala mukulonda ukuya Aina Klistu ukulingana na vino Baibo ikasambilizya.
Alondezi akutampilapo yakwe Klistu yayamanga yakuti “Aina Klistu.” (Milimo 11:26) Umu manda yaya kwali sile iuvi lyonga ilya Ina Klistu, fwandi yatalinzile ukukwata mazina na yauze. Aina Klistu yalondelanga vino Yesu Klistu Katandika wi uvi lya Ina Klistu, wasambilizyanga. Ngu ku ceici ku mwinu kwaya uli? Uzye mwazumila ukuti yakasambilizya vino Klistu wasambilizyanga na vino alondezi ya kutandikilapo yazumiile? Uzye mungamanya uli nga mukasambilila icumi? Kwaya sile inzila yonga iya kumanyilamo, mufwile ukuomvya Baibo pakuti mumanye.
Elenganyini pali cii: Yesu Klistu wacindike sana Baibo pano Izwi Lyakwe Leza. Atatemilwe antu aatalondelanga ivyalembwa muli Baibo lelo aisile amano ku ntambi zya yantu. (Mako 7:9-13) Fwandi tungati, alondezi yakwe Yesu yafwile ukulondela ivyaya muli Baibo. Acino Umwina Klistu wensi afwile ukwelenganya api uzyo lyakuti, ‘Uzye vino tukasambilila uku ceici vyalembwa muli Baibo?’ Pa kwasuka iuzyo lii, cingazipa ukulinganya vino yakasambilizya uku ceici ku mwinu na vino Baibo yalanda.
Yesu watiile tufwile twapepa Leza umu cumi, nupya icumi kwene cico tukacizana muli Baibo. (Yoane 4:24; 17:17) Mutumwa Paulo walanzile ukuti nga tukulonda tuce tutuulwe, tufwile “kumanya cumi.” (1 Timoti 2:4) Fwandi ali cino vyonsi vino twazumila vifwile ukufuma muli Baibo pakuti viye ivya cumi. Ndi cakuti vitakufuma muli Baibo ala tutanga tupusuke!
VINO TUNGALINGANYA VINO TWAZUMILA NI VYAAYA MULI BAIBO
Mukwai welengini mauzyo 6 aali umu cipande cii mulole na vino Baibo ikaasuka mauzyo kwene yaa. Muwelenge malembelo aalipo muli Baibo nupya mwelenganyepo sana apa masuko. Lyene mwelenganye muti, ‘Uzye vino yakasambilizya uku ceici ku mwitu ivilingana na vino Baibo yalanda?’
Amauzyo kwene yaa anono yamamwavwa ukumanya icisinka. Uzye mungatemwa ukulinganya ivisambilizyo na vyuze vino yakasambilizya uku ceici ku mwinu ni vyalembwa mu Baibo? Ya Nte Yakwe Yeova yangatemwa sana ukwizamwavwa ukumanya icumi icaya muli Baibo. Uzye citanga ciziipe ukuti mwasambilila Baibo uwila na Nte umwi? Nanti mungaya pa webusaiti itu iya jw.org.
bem_Latn bem_Latn bem_Latn bem_Latn bem_Latn bem_Latn bem_Latn